Hofsaak geskuif oor doodsdreigementeArgieffoto. Konflik tussen strydende bendes het tot gevolg dat ŉ moordverhoor op ŉ geheime plek aangehoor sal word ter wille van die 14-jarige beskuldigde se veiligheid. Die seun, wie se naam nie genoem mag word nie, het Dinsdag weer in die Bellville-streekhof verskyn. Hy word aangekla van moord, vier aanklagte van poging tot moord en die onwettige besit van ŉ vuurwapen. Die seun het nog nie op die aanklagte teen hom gepleit nie. Die staat beweer die tiener is deur ŉ bende as ŉ sluipmoordenaar gebruik en het ŉ lid van ŉ mededingende bende doodgeskiet. Hy is ná sy eerste verskyning in die hof in die sorg van sy ouers vrygelaat – ŉ algemene praktyk met minderjarige beskuldigdes. Die polisie het egter later ŉ wenk ontvang dat hy in besit van ŉ onwettige vuurwapen is. Toe vier polisiebeamptes hom genader het om ondersoek in te stel, het hy glo op hulle losgebrand, maar niemand raakgeskiet nie. Hierdie voorval is die gronde vir die vier aanklagte van poging tot moord wat teen hom aanhangig gemaak is. Die seun se verhoor sou Dinsdag begin nadat die staat sy eerste getuie geroep het. Die getuie het egter saam met ŉ bendelid by die hof opgedaag. In die hofsaal het die bendelid ŉ lid van ŉ mededingende bende opgemerk wat by die hof was in verband met ander onverwante aanklagte. Doodsdreigemente is heen en weer tussen die twee bendelede geslinger, waarvan sommige op die 14-jarige beskuldigde gemik was. Een van die bendelede het aan die beskuldigde en die ander bendelid gesê “vandag is die dag wat ek julle albei doodmaak”. Kort daarna het ŉ paar lede van die beskuldigde se bende by die hof opgedaag. Die hof het besluit om vir veiligheidsredes die saak tot Januarie uit te stel wanneer dit by ŉ geheime plek met ŉ sterk polisieteenwoordigheid aangehoor sal word.